Kaapse polisie lê beslag op R2,4 m. se perlemoenArgieffoto ter illustrasie: SAPD Die Kaapse teenbende-eenheid van die polisie, die departement van landbou, bosbou en visserye asook die misdaadintelligensie-eenheid het in ŉ gesamentlike optrede op ŉ pakhuis in die Kaapse voorstad Milnerton toegeslaan en op ŉ goed geoliede, onwettige perlemoenfabriek afgekom. Sers. Noloyiso Rwexana, polisiewoordvoerder, sê die beamptes het op ŉ wenk gereageer en Vrydagoggend om 10:00 by die perseel in Freedom Way opgedaag waar ŉ Chevrolet Optra met twee Chinese mans daarin pas stilgehou het. “Terwyl hulle die voertuig deursoek het, het die wetstoepassers op 50 kg sout afgekom, wat hul vermoede bevestig het.” In die pakhuis het hulle op ŉ onwettige perlemoenverwerkingsaanleg afgekom en die twee mans (onderskeidelik 31 en 34) in hegtenis geneem, sê Rwexana. Die beamptes het beslag gelê op talle plastiekhouers vol ontskulpte perlemoen, staalkastrolle, gasbottels en -branders, ŉ skaal, ŉ kisvrieskas en ander toerusting. “Die vertrekke op die boonste vlak is as droogkamers ingerig,” sê sy, “waar beamptes ook op gedroogde perlemoen beslag gelê het.” Beslag is gelê op soveel as 4 923 eenhede ontskulpte perlemoen en 638 gedroogte perlemoen met ŉ geskatte straatwaarde van R2,4 miljoen. Die mans bly in aanhouding tot hulle Maandag in die Kaapse landdroshof voorkom.